Opplands dominerende elv er Gudbrandsdalslågen, som renner gjennom fylket fra Lesjaskogsvatnet i nord til Mjøsa i sør. Sammen med de store sideelvene Gausa, Vinstra, Sjoa og Otta har Lågen et nedbørfelt som omfatter rundt halvparten av fylket. Otta alene er Opplands nest største elv, og den har ved samløpet med Lågen større vannføring enn hovedelva. Foruten Lågen renner også flere mindre elver til Mjøsa, hvorav de største er Hunnselva og Lenaelva på vestsida og Mesna på østsida av innsjøen.